વૈશ્વિક સ્તરે કરન્સીમાં ઉથલપાથલ જોવાતાં શેરબજારમાં સાવચેતી હતી. તૂર્કિની કરન્સી લિરા ડોલર સામે ઐતિહાસિક નીચી સપાટીએ ગબડતાં અને તૂર્કિના દેવાની સ્થિતિ વણસશે તો તેની અવળી અસર થવાની ભિતી વચ્ચે ડોલર ઇન્ડેક્સ વર્ષની ઊંચી સપાટીએ પહોંચ્યો હતો. આની પાછળ કોમોડિટીઝમાં સુસ્તી જોવા મળી હતી તો એશિયાથી લઇને યુરોપ સુધીના શેરબજાર નીચા રહ્યા હતા. વૈશ્વિક સ્તરે નબળા પ્રવાહની સાથે સાથે એસબીઆઇએ સતત બીજા ત્રિમાસિક ગાળામાં ખોટ નોંધાવતા તેનો પણ પ્રતિકૂળ આંચકો બેન્ચમાર્ક પર જોવાયો હતો અને આંક ગુરુવારની ટોચને સ્પર્શ્યા વગર જ પાછા ફરી ગયા હતા. એક તરફ મેન્યુફેકચરિંગ કંપનીઓની ત્રિમાસિક કામગીરી સારી રહી છે તો બીજી તરફ બેન્કિંગ ક્ષેત્રના પરિણામ ધારણાં કરતાં નબળા જોવાયા હતા. આને કારણે નિફ્ટી પીએસયુ બેન્ક આંક ચાર ટકા તૂટ્યો હતો. બેન્ક નિફ્ટી પણ ઇન્ટ્રા ડેમાં નવી ટોચ બનાવીને ઘટ્યો હતો.